Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi moottoriajoneuvojen matkustajatilan lämmityslaitteita koskevan jäsenvaltioiden lainsäädännön lähentämisestä annetun neuvoston direktiivin 78/548/ETY muuttamisesta"



Virallinen lehti nro C 101 , 12/04/1999 s. 0015 - 0016



Talous- ja sosiaalikomitean lausunto aiheesta "Ehdotus Euroopan parlamentin ja neuvoston direktiiviksi moottoriajoneuvojen matkustajatilan lämmityslaitteita koskevan jäsenvaltioiden lainsäädännön lähentämisestä annetun neuvoston direktiivin 78/548/ETY muuttamisesta" (1999/C 101/04) Neuvosto päätti 23. lokakuuta 1998 perustamissopimuksen 100 a artiklan nojalla pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut "Yhtenäismarkkinat, tuotanto ja kulutus" -jaosto antoi lausuntonsa 9. joulukuuta 1998. Esittelijä oli Edoardo Bagliano. Talous- ja sosiaalikomitea hyväksyi 27. 28. tammikuuta 1999 pitämässään 360. täysistunnossa (tammikuun 27. päivän kokouksessa) seuraavan lausunnon. Äänestyksessä annettiin 114 ääntä puolesta ja 3 vastaan 2:n pidättyessä äänestämästä. 1. Johdanto 1.1. Kesäkuun 12. päivänä 1978 annettu direktiivi 78/584/ETY käsittelee (M1-luokan) moottoriajoneuvojen matkustajatilan lämmityslaitteita, erityisesti sellaisia, jotka toimivat pakokaasujen tai moottorin jäähdytysilman tuottamalla lämmöllä. 1.2. Määräysten tavoitteena oli suojella ajoneuvojen käyttäjiä kahdelta lämmitysjärjestelmiin liittyvältä vaaralta eli mahdollisuudelta joutua kosketuksiin palovammoja todennäköisesti aiheuttavien osien kanssa sekä siltä, että matkustajatilaan pääsee ulkoilmaa saastuneempaa ilmaa. 1.3. Tiettyihin ajoneuvotyyppeihin asennetaan nykyään yleensä diesel-, bensiini- tai nestekaasukäyttöisiä itsenäisiä polttolämmittimiä. 1.4. Kyseisillä järjestelmillä voi olla kohdassa 1.2 mainittuja haittoja. Komissio haluaa antaa direktiiviehdotuksella kuluttajien suojelemiseksi teknisiä määräyksiä, jotka koskevat näitä järjestelmiä ja niiden asentamista ajoneuvoihin. 2. Ehdotuksen pääsisältö 2.1. Komissio viittaa kehysdirektiiviin 70/156/ETY ajoneuvojen, ajoneuvojärjestelmien, osien ja erillisten teknisten yksiköiden eurooppalaisesta tyyppihyväksynnästä sekä sen muutoksiin ja ehdottaa direktiivin 78/548/ETY soveltamissalan laajentamista kaikkiin niihin ajoneuvoihin, joita kyseinen kehysdirektiivi koskee. Näin ollen direktiiviä tulee soveltaa ajoneuvojen lisäksi myös linja-autoihin, matkailuautoihin, kevyisiin ja raskaisiin hyötyajoneuvoihin sekä niiden perävaunuihin. 2.2. Ehdotuksessa jaetaan lämmityslaitteet viiteen luokkaan sen mukaan, onko ajoneuvon käyttömoottorin hukkalämmön siirtovälineenä vesi, öljy vai ilma vai onko kyseessä nestemäistä tai kaasumaista polttoainetta käyttävä polttolämmitin. 2.3. Komissio asettaa ehdotuksessaan teknisiä vaatimuksia lämmityslaitteiden valmistamiselle ja asentamiselle sekä erityisvaatimuksia kohdassa 2.2 mainituille laiteluokille. Tavoitteena on taata, että kun ajoneuvoa käytetään, käyttäjät eivät voi joutua kosketuksiin palovammoja todennäköisesti aiheuttavien ajoneuvon osien tai ylikuumentuneen ilman kanssa; lämmitetty ilma ei ole ajoneuvon ulkopuolelta tulevaa ilmaa saastuneempaa; polttolämmittimien pakokaasupäästöt pysyvät sallituissa rajoissa. 2.4. Komissio määrittelee, mitä tietoja ajoneuvon ja polttolämmittimen valmistajan tulee antaa ilmoituslomakkeessa ja EY-tyyppihyväksyntätodistuksessa. 2.5. Kaikilla uusilla ajoneuvotyypeillä tulee olla lokakuun 1. päivästä 2000 lähtien matkustajatilan lämmityslaitteiden tyyppihyväksyntä. Tätä velvoitetta sovelletaan lokakuun 1. päivästä 2001 lähtien kaikkiin markkinoilla oleviin uusiin ajoneuvoihin ja polttolämmittimiin. 3. Huomiot 3.1. Komission ehdotuksella muutetaan direktiivin 78/548/ETY soveltamisalaa, joten se tulee jättää Euroopan parlamentin ja neuvoston hyväksyttäväksi, vaikka siinä käsitellään pääasiassa teknisiä ja menettelyyn liittyviä näkökohtia. 3.2. Komitea panee merkille, että on yhä enemmän säännöksiä, joilla pyritään lisäämään moottoriajoneuvojen käyttömukavuutta sekä kuljettajan että matkustajien kannalta. Komitea on komission kanssa samaa mieltä siitä, että on tarpeen yhdenmukaistaa sääntöjä ja ottaa samalla huomioon erilaiset ajoneuvotyypit, joihin säännöksiä on tarkoitus soveltaa. Lämmitysjärjestelmiä käytetään henkilöautojen, linja-autojen ja kuorma-autojen matkustajatiloissa, kuorma-autojen ja matkailuautojen makuuosastoissa sekä linja-autojen ja tavarakuljetukseen tarkoitettujen perävaunujen kuormatiloissa, joissa lämpötila saattaa laskea liikaa. 3.3. Komitea muistuttaa, että pilaantuvien tuotteiden ja eläinten kuljetukseen käytettävien kuorma-autojen ja perävaunujen kuormatiloista on annettu tarkat määräykset kansainvälisen ATP-sopimuksen () pohjalta. Komitea ehdottaakin, että direktiivissä viitattaisiin tähän sopimukseen. 3.4. Komitea korostaa lämmityslaitteiden merkitystä ajoneuvon käyttäjien hyvinvoinnin ja mukavuuden kannalta ja ehdottaa, että kolmannen "katsoo, että" -kohdan loppuun lisätään seuraavaa: "kyseisten vaatimusten tavoitteena tulisi olla ajoneuvon käyttäjien hyvinvoinnin kohentaminen myös siten, että varmistetaan parhaat mahdolliset turvallisuutta parantavat ajo-ominaisuudet." 3.5. Komitean mielestä liitteestä II "Soveltamisala, määritelmät ja vaatimukset" tulee tehdä liite I eli sen tulee olla ennen muita liitteitä, jolloin direktiivitekstistä tulee helppolukuisempi ja ymmärrettävämpi. 3.6. Myös lämmittimien käyttöön, toimintaan ja huoltoon liittyvien ohjeiden tulee olla käyttäjille selkeitä ja helposti ymmärrettäviä. Komitea ehdottaakin, että liitettä VII muutetaan seuraavasti: Kohta 1.1 "Kaikkien lämmittimien mukana on oltava kestävät ja luettavina säilyvät selkeät, helppolukuiset ja ymmärrettävät käyttö- ja huolto-ohjeet..." Kohta 2.1.4 (uusi) "Kaikissa ajoneuvoissa, joissa on polttolämmitin, tulee olla selkeät, helppolukuiset ja ymmärrettävät ohjeet lämmittimen käytöstä, huollosta ja asennuksesta." 3.7. Komitean mielestä olisi ollut parempi, jos komissio olisi pitänyt lämmityslaitteisiin liittyvät vaatimukset ja tyyppihyväksyntämenettelyt selkeästi erillään vaatimuksista, jotka koskevat laitteiden asennusta ajoneuvoon. Näin tekstiä olisi voitu selkiyttää ja tarkentaa. Bryssel 27. tammikuuta 1999. Talous- ja sosiaalikomitean puheenjohtaja Beatrice RANGONI MACHIAVELLI () Helposti pilaantuvien elintarvikkeiden kansainvälisiä kuljetuksia ja tällaisissa kuljetuksissa käytettävää erikoiskalustoa koskeva sopimus (Geneve, 1.9.1970).